google/wiki40b huggingface dataset:
Piion

Piion on meson, mis koosneb u- või d-kvargist ja u- või d-antikvargist. Piioneid eksisteerib kolme tüüpi: π⁺, π– ja π⁰ (võib ka öelda, et piion on nende kolme osakese ühine nimetus). Piionid on kõige kergemad mesonid. Nad on nukleonidevaheliste tuumajõudude vahendajaks aatomituumas.
Ladejärk

"Ladejärk" on vananenud kronostratigraafilise üksuse nimetus.
Ladejärk oli lademest suurem, kuid ladestikust väiksem üksus.
"Ladejärk" (vene ярус) on termin, mida kasutatakse Venemaa ja endise Nõukogude Liidu geoloogilises kirjanduses, mistõttu oli ta kasutusel ka eesti keeles. Et rahvusvahelistes stratigraafilistes skeemides vastavat üksust ei ole, siis on Eestis selle kasutamisest loobutud.
Ladejärgule vastav geokronoloogiline üksus on ajajärk.
Kuressaare linnakool

Kuressaare linnakool oli kool, mis asus Kuressaares.
Kuressaare linnakoolis on õppinud kirjanik August Mälk, ajakirjandustegelane Karl Kider, teatritegelane Heino Anto, õigusteadlane Timotheus Grünthal, filmioperaator Konstantin Märska ja ornitoloog Artur Toom.
Koolihoone on arvele võetud ajaloomälestisena.
Eerik-August Pakosta

Elulugu

Eerik-August Pakosta on pangadirektori poeg.
Lõpetas 1949 Tartu 1. Keskkooli, 1954 Eesti Põllumajanduse Akadeemia agronoomiateaduskonna aianduse erialal, aastast 1965 EPA kaugõppeaspirant, majanduskandidaat (1975, Tartu Riiklik Ülikool), väitekiri "Köögivilja tootmise majanduslikud alused Eesti NSV-s".
1954–1957 töötas Vasalemma, Viljandi ja Tallinna MTJ-ides, oli 1957–1960 Kose rajoonis kolhoosiesimees, aastast 1963 Eesti NSV Ministrite Nõukogu vanemkontrolör, Ministrite Nõukogu esimehe asetäitja ja abi, 1965–1977 Eesti NSV MN Asjadevalitsuse põllumajandus- ja varumisosakonna juhataja asetäitja, 1977–1980 Eesti NSV Rahvakontrolli Komitee põllumajandusosakonna juhataja, 1980–1990 EMMI teadusdirektor, 1990–1993 taimekasvatuse uurimiskeskuse katsetööde grupijuht. EMMI-s tegeles katsemajandite töö juhtimisega.

Teadustöö

Uurinud peamiselt köögiviljakasvatust ja selle majandusliku efektiivsuse tõstmist. Üle 20 teadustrükise.
Ilma lõputa

Sisu

Filmi tegevus toimub 1982. aastal Poolas. Tõlkija Urszula Zyro mees advokaat Antoni Zyro on hiljuti 36-aastasena ootamatult surnud ja jälgib nüüd vaimuna oma naise ja poja elu. Üks Antoni klientidest oli Dariusz Stach, kes on streigi organiseerijana vahistatud ja kohtu alla antud. Dariuszi naine Joanna palub nüüd Urszulalt oma mehe toimikut. Urszula ei anna seda Joannale kaasa, selgitades, et see on keelatud, kuid võimaldab tal sellega tutvuda. Urszula soovitab võtta uueks advokaadiks staažika ja kogenud Mieczysław Labradori. Pragmaatiline Labrador, kes ei ole juba kolmkümmend aastat poliitiliste süüasjadega tegelenud, keeldub algul kohtuasja vastu võtmast, lõpuks aga siiski nõustub. Kohtuprotsessil õnnestub Labradoril saavutada leebe karistus: Dariusz pääseb tingimisi vabadusekaotusega ja vabaneb vahi alt. Urszula ei suuda kuidagi kaotusvalust üle saada ja oma meest unustada. Ta pöördub kahel korral hüpnotiseerija poole, kuid sellest ei ole abi. Lõpuks viib ta poja Jaceki oma ämma juurde ja sooritab enesetapu. Filmi lõpus kohtub ta teispoolsuses Antoniga.
Artur Vassar

Artur Vassar (18. november 1911 Keeni vald, Tartumaa – 17. juuli 1977) oli eesti ajaloolane ja arheoloog.
Vassar õppis aastatel 1931–1939 Tartu Ülikoolis ning lõpetas selle arheoloogina. Ta kaevas Lõuna-Eesti kalmeitel. Juunipöörde ajal 1940. aastal avaldas ta ettevaatlikku nõukogude-meelsust, et oma ametikohta ülikoolis säilitada. Ka Saksa okupatsiooni ajal sai ta oma tööd jätkata. 1944. aastal valmis tal doktoritöö "Nurmsi kivikalme Eestis ja tarandkalmete areng". 1944. aastal püüdis ta põgeneda Läände, kuid jäi paadist maha. 
Tartusse naasnult koolitati ta aga ümber ajaloolaseks, sest nendest oli sõja järel suur puudus. Hans Kruusi näpunäidete järgi asus ta looma uut Nõukogude Eesti ajalookontseptsiooni. Aastate jooksul sai temast üks põhilisemaid feodalismiperioodi (13.–19. sajand) ajaloo uurijaid. 
Lisaks Tartu Ülikoolile töötas Vassar ka Eesti Teaduste Akadeemia Ajaloo Instituudis, kus oli 1947–1977 esialgu ajaloo sektori, hiljem (1955) Oktoobri-eelse ajaloo sektori ning seejärel (1970) feodalismi ajaloo sektori juhataja. 
Tema ja Kruusi juhtimisel kujunes  Eestis ajapikku esinduslik agraarajaloo koolkond (Sulev Vahtre, Juhan Kahk, Herbert Ligi, Enn Tarvel, Elina Öpik, Tiit Rosenberg jt), mis tõstis põllumajanduse ja talurahva uurimise Eestis väga heale teaduslikule tasemele. Vassara ja Kruusi juhtimisel hakati alates 1959. aastast korraldama Ida-Euroopa agraarajaloo sümpoosioneid, kus kuni 1970. aastateni etendasid juhtivat rolli Eesti agraarajaloolased. 
Hans Kruusi ja Vassara suhted polnud pärast 1950. aastaid kuigi head, sest viimane oli toona esimese kui "kodanliku natsionalisti" kohta kirjutanud mitmeid laimavaid artikleid. Vassar oli need ilmselt sunnitud kirjutama oma töökoha säilitamiseks ja represseerimise vältimiseks, sest tema kohta oli teada mitmeid Saksa okupatsiooni aegseid "patte" (tegevus ülikoolis, muuhulgas doktoritöö kaitsmine, Läände põgenemise katse). 
Vassar suri ootamatult oma suvilas.
Johanna Ross

Johanna Ross (sündinud 27. augustil 1985 Tallinnas) on eesti kirjanduskriitik ja tõlkija.

Elukäik

Johanna Ross lõpetas 2003. aastal Tallinna Inglise Kolledži ja 2007. aastal Tartu Ülikoolis filosoofia eriala (cum laude). 2010. aastal kaitses ta sealsamas magistritöö kirjandus- ja teatriteaduse erialal tööga "Aimée Beekmani romaan "Valikuvõimalus": kontekst ja retseptsioon" ja 2018. aastal doktoritöö väitekirjaga Aira Kaalust Mari Saadini. Nõukogude eesti naisarenguromaan ja selle lugemisviisid.
Alates 2012. aasta 7. numbrist on ta ajakirja Keel ja Kirjandus kirjandusteooria ja -kriitika toimetaja, 2016. aastal valiti ta ajakirja peatoimetajaks.
Ta on avaldanud tõlkeid ilukirjandusest ning kirjanduskriitikat.

Isiklikku

Johanna Ross on Jaan Rossi ja Kristiina Rossi tütar.
The Verve

The Verve on inglise rokkansambel, mis loodi 1989. aastal Wiganis. Ansambslolid esialgu d solist Richard Ashcroft, kitarrist Nick McCabe, basskitarrist Simon Jones ja trummar Peter Salisbury. Hiljem liitus ansambliga kitarrist ja klahvpillimängija Simon Tong. Tänu shoegazing '​ile ja space rock '​ile avastas ansambel enda jaoks psühhedeelse kõla, mida rakendati nii helisalvestistel kui ka kolmel album.iA ansambeon l ülelanudka nime ja koosseisu muutusi, lahkuminekuidliikmed on kokku puutunud , terviseprobleideme, narkootikumide kuritarvitamest ja erinevatel põhjustel peetud kohtuistuntegaid. Ajakiri Filter viitas neile kui ühele kokkukasvanumale, kuid samas püsimatumale ansamblile ajaloos.
Ansambli läbimurre toimus 1997. aastal albumiga "Urban Hymns", mis oli enimmüüdud album Briti edetabeli ajaloos. Sellel albumil olevast laulust "Bitter Sweet Symphony" sai ülemaailmne hitt. 1998. aastal võitis ansambel kaks Briti popmuusika auhinda ning märtsikuus olid nad ka ajakirja Rolling Stone esikaanel. 1999. aasta veebruaris esitati "Bitter Sweet Symphony" Grammy auhinnale parima rokklaulu kategoorias.
Varsti pärast läbimurret, 1999. aasta aprillis, otsustas ansambel sisemiste konfliktide tõttu koostöö lõpetada. Kaheksandal lahusoleku aastal eitas Ashcroft taasühinemist, öeldes, et tõenäolisem on saada lavale kõik neli The Beatlesi liiget kui The Verve.
Ansambli originaalkoosseis tuli taas kokku 2007. aasta juunis. Sama aasta lõpus alustasid nad tuuri ning 2008. aasta augustis anti välja album "Forth". 2009. aastal läks ansambel aga kolmandat korda lahku.
Käntu-Kastja hoiuala

Käntu-Kastja hoiuala on Natura 2000 võrgustikku kuuluv kaitseala, mis asub Lääne-Eesti madaliku keskosas Kasari jõe keskjooksu naabruses. Halduslikult jääb kaitseala Lääne-Nigula, Lääneranna ja Märjamaa valla territooriumile.
Pindala on 3212 hektarit. Keskkonnaregistri andmetel on hoiuala pindala Läänemaal 2166,8 ha ja Raplamaal 760,4 ha. Natura-alade pindala on Keskkonnaregistri andmetel 3125,9 ha.
Kaitseala hõlmab Käntu sood, Keskküla raba servaalasid, Kasari jõe äärseid niitusid ning Kastja küla naabruses olevaid metsi.

Läänemaal

Käntu-Kastja hoiuala kaitse-eesmärk on elupaigatüüpide – jõgede ja ojade, niiskuslembeste kõrgrohustute, lamminiitude, aas-rebasesaba ja ürt-punanupuga niitude, lubjarikkal mullal kuivade niitude, puisniitude, rabade, siirde- ja õõtsiksoode, puiskarjamaade, soostuvate ja soo-lehtmetsade kaitse ning liikide ja elupaikade kaitse. Liigid, kelle elupaiku kaitstakse, on järgmised: saarmas (Lutra lutra), võldas (Cottus gobio), jõesilm (Lampetra fluviatilis), paksukojaline jõekarp (Unio crassus), suur-konnakotkas (Aquila clanga), laanepüü (Bonasa bonasia), rukkirääk (Crex crex), teder (Tetrao tetrix), metsis (Tetrao urogallus) ja kiivitaja (Vanellus vanellus).

Raplamaal

Käntu-Kastja hoiuala kaitse-eesmärk on elupaigatüüpide – jõgede ja ojade, lubjavaesel mullal liigirikaste niitude, rabade, siirde- ja õõtsiksoode, vanade loodusmetsade, puiskarjamaade, soostuvate ja soo-lehtmetsade, siirdesoo- ja rabametsade ning liikide – saarma (Lutra lutra), hariliku võldase (Cottus gobio), jõesilmu (Lampetra fluviatilis) ja paksukojalise jõekarbi (Unio crassus) elupaikade kaitse.
Käntu-Kastja hoiuala keskkonnaregistri koodid on KLO2000257 (Läänemaa) ja KLO2000182 (Raplamaa).
Filmivabrik

OÜ Filmivabrik (enne 2006. aastat Parun'id & Von'id (Parunid ja Vonid)) on 1998 asutatud Eesti filmitootmisettevõte. Ettevõte on tootnud kino- ja videofilme, teinud reklaamiklippe, rentinud filmi- ja valgustehnikat.
George Gustav Heye Center

George Gustav Heye Center on Rahvusliku Põlisameerika Muuseumi (National Museum of the American Indian) harumuuseum, mis asub kunagises New Yorgi sadama tollihoones Alexander Hamilton U.S. Custom House. Lower Manhattani lõunatipul asuv põlisameeriklaste kunagist elu ja olu eksponeeriv muuseum on osa Smithsonian Institutionist.
Säästev energeetika

Säästev energeetika (inglise sustainable energetics) on sihipärane arengusuund energiamajanduse kahjuliku keskkonnamõju vähendamiseks tehnoloogiauuenduste, taastuvate energiaallikate kasutuselevõtu ja energiasäästu kaudu, kusjuures on tagatud ühiskonna sotsiaal-majanduslikuks edenemiseks ja inimeste kvaliteetseks olmeks piisav ja hinnalt optimaalne varustatus energiaga.
Logopeedia

Logopeedia on teadus kommunikatsioonipuuete avaldumisest, ennetamisest, hindamisest ja teraapiast. Logopeedia kui teaduse eesmärgiks on kirjeldada kommunikatsioonipuuete avaldumist, selgitada nende mehhanismi, välja töötada meetodid ja töökorraldus kõne-, hääle- ja keelepuuete, samuti neelamisprobleemide kõrvaldamiseks või leevendamiseks. 
Logopeedidel on Eestis aastast 1989 tegutsev erialaliit Eesti Logopeedide Ühing. Logopeede õpetatakse Eestis vaid Tartu Ülikooli eripedagoogika osakonnas alates aastast 1968. Logopeediks saab pärast 5-aastase kursuse lõpetamist (magistrikraadi omandamist).

Logopeedia Eestis

Logopeedia alguseks loetakse 1920. aastaid, kui Tartu Ülikooli närvikliiniku kõnehäirete ambulatooriumi juhatajaks sai dr. Viktor Hion. Tema juhtimisel tegeleti alguses peamiselt afaasia ja kogelusega. Pikka aega tegelesid logopeediliste küsimustega vaid arstid. Huviorbiidis oli eelkõige kogelus, kuulmislangusega inimeste kõne, afaasia ja häälduspuuete korrigeerimine.
Esimesed eestlastest logopeedid olid Adele Palm, Lea Nurkse ja August Karu (logopeed), kes õppisid Leningradis M. F. Brunsi juures. Ka Moskva Pedagoogiline Instituut õpetas logopeede.

Naaberdistsipliinid

Logopeedia on tihedalt integreeritud lingvistika, eripedagoogika, meditsiini (ortodontia, hambaarstiteadus, otorinolarüngoloogia, neuroloogia jpt), psühholingvistika, psühholoogia ja pedagoogikaga.
Sassaniidid

Sassaniidid oli Iraani valitsejate suguvõsa 3.–7. sajandil Sassaniidide riigis.
Sassaniidide suguvõsa oli pärit muistse Persepolise linna ümbrusest, mis oli kunagi Ahhemeniidide pealinn. Sassaniidide suguvõsast põlvnevad Iraani kuningad rõhutasid, et on Ahhemeniidide ja Dareios III-a järeltulijad, ehkki nad seda tegelikult ei olnud.
Sassaniidide riigi kuningad alates Ardashir I-st (Artaxerxes) (224–241) nimetasid ennast šāhān šāh Ērān ud-Anēran ehk "kõikide Iraani ja mitte-Iraani kuningate kuningaks".
Kreutzwaldi Memoriaalmuuseum

Kreutzwaldi Memoriaalmuuseum on aastal 1941 Võrus avatud muuseum. 
Muuseum asub 1793. aastal ehitatud majas, kus Friedrich Reinhold Kreutzwald elas aastatel 1833–1877. Hoone aadressil Fr. R. Kreutzwaldi tänav 31 on tunnistatud ehitismälestiseks.
Muuseumi loomisel mängisid olulist rolli Friedrich Reinhold Kreutzwaldi Mälestuse Jäädvustamise Selts. Seltsi kogutud materjalid moodustavad ka olulise osa muuseumi püsiekspositsioonist. 
Alates 2015. aastast kuulub Võru Instituudi muuseumiosakonda.
Roskilde rahu

Taust

Põhjasõdade arenedes ületas Rootsi kuningas Karl X Gustav külmunud Beldi väinad, jõudis Jüütimaale ning okupeeris Taani suurima saare Sjællandi. Sissetung sinna algas 1658. aasta 11. veebruaril. Sama aasta 18. veebruaril allkirjastati esialgne Taastrupi rahu ja 26. veebruaril lõplik Roskilde rahu.
Kuigi Rootsi tungis ka Norra lääneosas asuvasse Romsdali piirkonda, hakkasid kohalikud talupojad söakalt vastu Rootsile maksude tasumisele ja Rootsi sõjaväkke võtmisele. Rootsi kuberner oli sunnitud maksude kogumiseks saatma sinna kompanii sõdureid ja koos nendega 50-pealise ratsaväe. Okupatsioon ei olnud edukas.

Skåne

Vastavalt Roskilde rahu üheksandale paragrahvile, mis loovutas Skåne Rootsile, kindlustati sealsetele elanikele nende privileegid, vanad seadused ja kombed. Ent need alad integreeriti aegamööda Rootsi kuningriiki. Sealne aadelkond liideti peagi Rootsi aadelkonnaga ja nad võeti Rootsi rüütelkonda vastu samade õiguste ja privileegidega kui algsed Rootsi aadlisuguvõsad. Provintsiaalne Skåne õigus asendati riikliku Rootsi õigusega aastal 1683. Samal aastal jõustus Taanis riiklik Taani õigus, millega asendati provintsiaalsed õigused ka seal. Rootsi kirikuseadus võeti Skånes kasutusele aastal 1686.
Clarki maakond (Kentucky)

Ajalugu

Maakond moodustati 1792. aastal.
Mao Asada

Mao Asada (jaapani 浅田 真央 (Asada Mao); sündinud 25. septembril 1990 Nagoyas) on Jaapani iluuisutaja. Ta on valitsev maailmameister ja Nelja maailmajao meister.
20. märtsil 2008 tuli ta Göteborgis maailmameistriks.
Ta on üks viiest naisest, kellel on õnnestunud rahvusvahelisel võistlusel sooritada kolmekordne axel.
Aleuriit

Aleuriit on purdsete, mille terasuurus on 2–62,5 μm (Wentworthi lõimiseskaala).
Eestis on varem kasutatud ka purdsetete klassifikatsiooni, mille järgi nimetatakse aleuriidiks purdsetet terasuurusega 0,01–0,1 mm.
Aleuriit on terasuuruselt savi ja liiva vahepealne sete. Omadustelt ja tekkelt on aleuriit pigem liiva kui savi sarnane. Sarnaselt liivaga koosneb ka aleuriit valdavalt kvartsiteradest.
Mõnikord nimetatakse aleuriiti tolmuks või mölliks.
Aleuriidist koosneb suurem osa lössist. Veest üleküllastunud aleuriidi ja savi segu on muda.
Aleuriidist moodustunud liivakivi sarnane kivim on aleuroliit.
Tornio jõgi

Tornio (rootsi Torne älv, soome Tornionjoki, põhjasaami Duortnoseatnu, meänkieli Tornionväylä) on jõgi Põhja-Euroopas Rootsis ja Soomes. 
Jõgi algab Rootsist Kiruna vallast Torneträski järvest. Ülemjooksul voolab Tornio valdavalt kakku. Junosuandos jõgi hargneb, suurem osa vett voolab Tärendö jõkke. Pärast Muonio suuet voolab valdavalt lõunasse. Alates Pajala valla lõunapiirist on Tornio Soome ja Rootsi vaheline piirijõgi.
Jõe suudmes asub Tornio ja Haparanda kaksiklinn.
Tornio jõgi suubub Põhjalahte.
Hugo Ploomipuu

Represseerimine ja surm

Küüditati kodutalust koos naise Eugenia ja tütre Õiega. Viidi Sevurallagi 9. jaoskonda Sosvasse. Erinõupidamine mõistis Ploomipuu 4. märtsil 1942 § 58—13 alusel surma. Hukati Sverdlovski vanglas.

Mälestuse jäädvustamine

2005. aasta 20. aprillil avati Võru kalmistul Kaitseliidu Võrumaa maleva tellimisel valminud Hugo Ploomipuu mälestuskivi, mille autor on Helmut Hiisma.
Mürr

Nimi

Mürr on müüdi järgi nime saanud Myrrha järgi, kes moondati mürripuuks. Mürripuust väljus Adonis, kes oli Myrrha ning Myrrha isa, kuningas Theiase või Kinyrase poeg. Aphrodite oli viinud Myrrha intsestini oma isaga. 
Tegelikult on kreeka sõna pärit semi juurest  mrr, mis väljendab mõruduse ideed (mürri lõhn on osalt mõru).

Kasutamine

Mürri kasutatakse krambivastaste ja ergutavate ravimite komponendina, eelkõige aga parfümeerias idamaist tüüpi parfüümide valmistamisel. Mürri lõhn tugevdab roosi lõhna sensuaalsust.       
Antiikajal oli ta väga hinnatud ning kuulus juba siis parfüümide ja viiruki koostisse. Mürril on sama vana ajalugu kui viirukil. Vana-Egiptuses oli mürr üks kyphi koostisosadest ning seda kasutati ka parfüümides. Piiblis on mürr üks püha võideõli põhikomponente: Ja sina võta enesele parimaid palsameid: viissada seeklit sula mürri, ja pool osa sellest, kakssada viiskümmend seeklit, healõhnalist kaneeli, ja kakssada viiskümmend seeklit lõhnavat kalmust. (2. Moosese raamat 30:23). Eelkõige on see aga erootiline parfüüm, mida Ülemlaulus mainitakse seitse korda, näiteks salmis 1:13: Mu kallim on mulle mürrikimbukeseks, mis lebab mu rindade vahel!
Mürr oli üks andidest, mis hommikumaa targad Matteuse evangeeliumi järgi vastsündinud Jeesusele tõid: Ja nad läksid sinna kotta ning nägid Lapsukest ühes Maarjaga, Tema emaga, ja heitsid maha ning kummardasid Teda ja avasid oma varandused ning tõid Temale ande, kulda ja viirukit ja mürri. (2:11) Mürr sümboliseerib Jeesuse ristisurma, mis toob inimestele igavese elu. 
Mürri kasutati viirukina matustel. 
Vana-Kreekas kasutati mürri palju, sellega lõhnastati isegi veini.
2002. aasta Slovakkia parlamendivalimised

2002. aasta Slovakkia parlamendivalimised toimusid 20. ja 21. septembril. Senine koalitsioon sai mõneti pessimistlikest ennustustest hoolimata veel aega jätkata. Valimiste üllatuseks oli Slovakkia Kommunistliku Partei sissepääs – sellest sai teine tugevam reformimata kommunistlik partei Kesk-Euroopas.
Valimiste suurteks tulijateks olid kaks isikuparteid: Demokraatliku Vasaku Parteist lahku löönud Robert Fico ja tema vasakpopulistlik SMER; ning meediamagnaat Pavol Rusko (telejaam Markiza) ANO. Eelmiste valimiste SDK peamiseks järeltulijaks oli SDKU.   
Valimissüsteem oli proportsionaalne – 150 kohta jagati neljas ringkonnas, künniseks üleriigiline 5%. Jagajaks nüüdsest riigi mandaatide üldarv pluss 1, s.t. 151.r
Festivitas Artium

Festivitas Artium on aastal 1998 asutatud kontserdiagentuur, mis korraldab muusikaüritusi, kursusi ja õppetööd.
Kontserdiagentuur on keskendunud Euroopa varasema ja Idamaade traditsioonilisele kultuurile ja muusikale.
Aastast 1996 korraldab agentuur Tartu vanamuusika festivali.
Agentuuri juures tegutseb aastast 2000 TÜ-ga kahasse loodud varajase ja orientaalse muusika keskus Festivitas Artium Schola.
Paul Lill

Elulugu

Paul Lill lõpetas Vilno sõjakooli (1904) ja Peterburi Nikolai Kindralstaabi Akadeemia (1911). Osales Vene-Jaapani sõjas ja Esimeses maailmasõjas. 1917 langes sakslaste kätte vangi ja naasis Eestisse 1918. aasta detsembris.
Vabadussõjas teenis Operatiivstaabi operatiivosakonna ülemana. Alates 1920 Sõjavägede Staabi ülem, 1921. aastal ülendati kindralmajoriks.
Ta oli 1925–1933 sõjaministri (alates 1929 kaitseministri) abi ja 1933–1939 sõjaminister (kuni 1937 kaitseminister), ta käsundusohvitser oli Jüri Hellat. 1934. aastal oli ta lühikest aega kaitsevägede juhataja kohustetäitja.
Kuulus korp! Sakalasse.
1939. aastal jäi ta pensionile. Talle kuulus Puiatu mõisasüda. Arreteeriti NKVD poolt 14. juunil 1941 Tallinnas, suri vangilaagris.
Heljo Mänd

Heljo Mänd (1934. aastani Heljo Kleinmüller; 1946. aastani Heljo Raidla; sündinud 11. veebruaril 1926 Narvas) on eesti lastekirjanik.
Ta lõpetas 1946. aastal Tallinna Arve- ja Plaanindustehnikumi, õppis aastatel 1946–1947 Eesti Riiklikus Teatriinstituudis. Töötas 1956 Sädeme, 1956 ja 1958–1965 Pioneeri ning 1960–1965 ka Tähekese toimetuses. Alates 1965. aastast on ta kutseline kirjanik. Kirjanike Liidu liige on alates 1961. aastast.

Looming

Heljo Mänd on avaldanud üle saja raamatu, sealhulgas lastele luulet, proosat ja näidendeid, lisaks on ta ka tõlkinud lasteluulet. Kunstitasemelt paistavad silma tema väikelasteraamatud. Täiskasvanuile on ta avaldanud luulekogu ja romaani.

Isiklikku

Ta on Ahti Männi ema.
Autoriõigus

Autoriõigus on autorile kuuluvate isiklike ja varaliste õiguste kogum. Autoriõiguseks nimetatakse ka juriidiliste normide kogumit, mis autorite õigusi käsitlevad. Eestis käsitleb autorite õigusi ja nende kaitset autoriõiguse seadus.
Autoriõigus kaitseb teoseid. Autoriõiguse seaduse kohaselt loetakse teoseks "mis tahes originaalset tulemust kirjanduse, kunsti või teaduse valdkonnas, mis on väljendatud mingisuguses objektiivses vormis ja on selle vormi kaudu tajutav ning reprodutseeritav kas vahetult või mingi tehnilise vahendi abil. Teos on originaalne, kui see on autori enda intellektuaalse loomingu tulemus" (AutÕS § 4 (2)).
Autoriõigus kui juriidiline valdkond sai Euroopas alguse 17. sajandil, kui Inglise parlament kehtestas 1662. aastal trükikodade litsentsimise seadusega (Licensing of the Press Act 1662) litsentsitud raamatute registri. Briti ja Ameerika autoriõigus ("copyright") keskendub peamiselt teoste kirjastajate õiguste kaitsele, Mandri-Euroopa (kuhu kuulub ka Eesti) autoriõigus ("droit d'auteur") käsitleb õigusi ennekõike teose autori seisukohast.
Algselt oli autori eksklusiivsete varaliste õiguste kehtivus lühike, Ameerika Ühendriikides näiteks 14 aastat, mida sai pikendada veel kord 14 aastaks. Tänapäeval on autoriõigus laienenud üha suuremale hulgale kultuurivaldkondadest ning oluliselt pikenenud – Euroopa Liidus kehtivad eksklusiivsed varalised õigused üldjuhul 70 aastat pärast autori surma.
Kaitstud õigustega teoste kõrval määratleb autoriõigus ka vaba kasutuse tingimused, mis on eri riikides üpriski erinevad. Vabalt (tasuta ja autori loata) on kasutatavad näiteks teosed, mille õiguste tähtaeg on möödunud või mis on avaldatud vabakasutuslitsentsi all (nt Creative Commons). Teatud tingimustel võivad olla vabalt kasutatavad orbteosed ehk teosed, mille autorit pole võimalik leida. Anglosaksi maade õigustraditsioonis on erandiks ka fair use (USAs) ja fair dealing (Suurbritannias), mis annavad võimaluse kasutada kaitstud õigustega teoseid eesmärkidel, mille puhul ühiskonna huvid kaaluvad üles autori võimaliku kahju.

Juriidiline isik ja autoriõigused

Advokaadibüroo Borenius hinnangul näitab Riigikohtu lahend 3-2-1-155-11, et autoriõiguse mõistes saab autor olla vaid füüsiline isik, kes on teose loonud. Küll võivad juriidilisele isikule kuuluda varalised õigused, näiteks lähevad need autoriõiguse seaduse § 32 alusel tööandjale üle juhul, kui autor on teose loonud oma otseste töökohustuste täitmise käigus. Isiklikud ehk moraalsed õigused jäävad aga autorile. Kollektiivse teose autoriõigused kuuluvad füüsilisele või juriidilisele isikule, kelle algatusel ja juhtimisel konkreetne on teos loodud ning kes on selle välja andnud.

Autoriõigus Eesti esimese vabariigi ajal ja enne seda

Eestis kehtis 1940. aastani Venemaa 1911. aasta autoriõiguse seadus.
Aastatel 1927–1940 kuulus Eesti Berni kirjandus- ja kunstiteoste kaitse konventsiooni liikmete hulka.
Aastal 1932 loodi Eestis Autorikaitse Ühing.

Autoriõigus Nõukogude okupatsiooni ajal

Eesti NSV ajal eksisteeris NSV Liidu Riikliku Autoriõiguste Agentuuri (VAAP) Eesti Vabariiklik Osakond.

Pärast taasiseseisvumist

Aastal 1991 loodi Eesti Autorite Ühing.
Näärmed

Maolistel

Madudel on tuvastatud mitmeid sisenõristusnäärmeid: ajuripats, käbinääre, harknääre, kilpnääre, kõrvalkilpnäärmed, neerupealised, munandid, munasarjad.
Mao peas paikneb hulgaliselt näärmeid, nagu süljenäärmed ja Harderi nääre. Lisaks paiknevad madude peas Duvernoy näärmed, v.a inimeste suhtes mürkmadudeks liigitatud madudel, neil loetakse Duvernoy näärmete derivaadid mürgiaparaadi osaks ja neid nimetatakse vahel ka mürginäärmeteks.
Nii emastel kui ka isastel madudel paiknevad kloaagiavausest saba suunas kõhu pool paarilised kloaaginäärmed.
Suur-mosaiikliblikas

Suur-mosaiikliblikas (Euphydryas maturna) on koerlibliklaste sugukonda kuuluv liblikas. Ta on Eestis arvatud III kaitsekategooriasse (2012).
Eestis on ta lokaalselt levinud, kuigi kohati mitte haruldane. Teda võib kohata juuni algusest juuli keskpaigani.